b'\n_START_ARTICLE_\nMaravirok\n_START_SECTION_\nMehanizem delovanja\n_START_PARAGRAPH_\nMaravirok je sodi v skupino protivirusnih zdravil, imenovano zaviralci vstopa. Ve\xc5\xbee se na beljakovinski receptor CCR5, ki se nahaja na povr\xc5\xa1ini celic v telesu, ki je oku\xc5\xbeeno s HIV. Virus HIV se pripne na to beljakovino, da lahko vstopi v celico. Z vezavo maraviroka na receptor CCR5 se virus ne more pripeti na celico in posledi\xc4\x8dno se prepre\xc4\x8di tudi njegov vstop v \xc4\x8dlove\xc5\xa1ke celice, imenovane makrofagi. Vendar beljakovina CCR5 ni edini pripenjalni receptor za vse tipe virusa HIV. Nekateri virusi se ve\xc5\xbeejo na drugo beljakovino, imenovano CXCR4, nekateri se pa lahko pripnejo na obe. Maravirok je u\xc4\x8dinkovit le tedaj, ko je bolnik oku\xc5\xbeen z virusom, ki nima sposobnosti vezave na CXCR4. Zato je pred uporabo zdravila maravirok treba opraviti test za ugotavljanje tropizma virusa HIV.\n_START_SECTION_\nRazvoj in pridobitev dovoljenja\n_START_PARAGRAPH_\nMaravirok je razvilo farmacevtsko podjetje Pfizer v svojih laboratorijih v Veliki Britaniji. Ameri\xc5\xa1ki Urad za prehrano in zdravila je izdal dovoljenje za promet z zdravilom 6. avgusta 2007, in sicer za zdravljenje bolnikov, ki so pred tem prejemali \xc5\xbee druga zdravila._NEWLINE_Evropska komisija je dovoljenje za promet z zdravilom CELSENTRI, veljavno po vsej Evropski uniji, odobrila dru\xc5\xbebi Pfizer Limited 18. septembra 2007.\n_START_SECTION_\nU\xc4\x8dinkovitost\n_START_PARAGRAPH_\nDve randomizirani, s placebom nadzorovani klini\xc4\x8dni raziskavi, imenovani MOTIVATE 1 in 2, sta primerjali 209 bolnikov z optimalnim zdravljenjem ter dodanim placebom, 426 bolnikov z optimalnim zdravljenjem in dodatkom 150 mg maraviroka enkrat dnevno ter 414 bolnikov z optimalnim zdravljenjem in dodatkom 150 mg maraviroka dvakrat dnevno. Po 48 tednih je pri 55\xc2\xa0% bolnikov, ki so prejemali maravirok enkrat dnevno, ter pri 60\xc2\xa0% bolnikov, ki so prejemali maravirok dvakrat dnevno, virusno breme padlo na vrednost, ni\xc5\xbejo od 400 kopij/mL. V skupini s placebom je to vrednost virusnega bremena doseglo 23\xc2\xa0% bolnikov. Nadalje je pri skupini, ki je prejemala maravirok enkrat dnevno, \xc5\xa1tevilo celic CD4 naraslo povpre\xc4\x8dno za 110 celic/\xc2\xb5L, pri skupini z dajanjem dvakrat na dan za 106 celic/\xc2\xb5L in pri skupini s placebom za 56 celic/\xc2\xb5L.\n_START_SECTION_\nVarnost\n_START_PARAGRAPH_\nRaziskava MOTIVATE ni pokazala klini\xc4\x8dno pomembnih razlik med skupino, ki je prejemala maravirok, in skupino s placebom. Vendar se strokovnjaki spra\xc5\xa1ujejo o dolgoro\xc4\x8dnih ne\xc5\xbeelenih u\xc4\x8dinkih pri zaviranju receptorja CCR5, saj \xc5\xa1e vloga tega receptorja v zdravem organizmu ni povsem pojasnjena.'